Πρόταση ΑΠΟΦΑΣΗΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ με την οποία επεκτείνεται η απόφαση αριθ. 710/97/EΚ για συντονισμένη μέθοδο χορήγησης αδειών στον τομέα των δορυφορικών προσωπικών επικοινωνιακών υπηρεσιών στην Κοινότητα

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Η απόφαση αριθ. 710/97/EΚ του Ευρωπαϊκού Κοινοβουλίου και του Συμβουλίου της 24ης Μαρτίου 1997 για συντονισμένη μέθοδο χορήγησης αδειών στον τομέα των δορυφορικών προσωπικών επικοινωνιακών υπηρεσιών στην Κοινότητα [1] ("απόφαση για τις S-PCS"), καθιέρωσε νέο πλαίσιο για τη συντονισμένη εισαγωγή, στην Ευρώπη, νέας γενιάς δορυφορικών προσωπικών επικοινωνιακών υπηρεσιών για την άμεση παροχή υπηρεσιών σε μεμονωμένους χρήστες τερματικών. Κατά την καθιέρωση του εν λόγω πλαισίου, το Ευρωπαϊκό Κοινοβούλιο και το Συμβούλιο προέβλεψαν, αρχικά, τριετή διάρκεια ισχύος.

[1] ΕΕ L 105, 23.4.1997, σ. 4.

Η νέα αυτή προσέγγιση εισήγαγε μηχανισμό συνεργασίας μεταξύ ΕΕ και CEPT (Ευρωπαϊκή διάσκεψη ταχυδρομείων και τηλεπικοινωνιών), στο πλαίσιο του οποίου η Ευρωπαϊκή Επιτροπή, μετά από διαβουλεύσεις με τα κράτη μέλη στην επιτροπή αδειοδοτήσεων, αναθέτει στην CEPT εντολές για τη θέσπιση αναγκαίων μέτρων για τη συντονισμένη εισαγωγή ορισμένων δορυφορικών υπηρεσιών ανά την Ευρώπη. Τα εν λόγω μέτρα συνδέονται, συνήθως, με την εναρμονισμένη χρήση συχνοτήτων, την εναρμόνιση των όρων και διαδικασιών χορήγησης αδειών, καθώς και με τη χρήση και την ελεύθερη κυκλοφορία τερματικών χρήστη. Επιπλέον, η παρούσα απόφαση προέβλεψε, για τις εν λόγω υπηρεσίες, την ανάπτυξη μονοαπευθυντικής διαδικασίας σε ευρωπαϊκή κλίμακα, έτσι ώστε να διευκολυνθεί η έγκαιρη και συντονισμένη χορήγηση κανονιστικής έγκρισης, που απαιτείται για τα εν λόγω συστήματα.

Ωστόσο, παρά το γεγονός ότι, από το 1997, η Επιτροπή έχει αναθέσει σημαντικό αριθμό εντολών στην CEPT, η οποία έχει λάβει πολλές αποφάσεις και διατυπώσει αρκετές συστάσεις στο πλαίσιο των εν λόγω εντολών, η διαδικασία απέχει ακόμα πολύ από την ολοκλήρωσή της. Στον τομέα δε των δορυφορικών συστημάτων που έχουν ήδη εισαγάγει τις υπηρεσίες τους ή σκοπεύουν να τις εισάγουν στο άμεσο μέλλον, δεν έχουν εφαρμοστεί ακόμη όλες οι επιμέρους πτυχές των προτεινόμενων μέτρων. Οι όροι και οι διαδικασίες χορήγησης αδειών εξακολουθούν να ποικίλλουν σημαντικά στα κράτη μέλη, γεγονός που ενδέχεται να καταστήσει αναγκαία την ανάθεση περαιτέρω εντολών στην CEPT για τη λήψη μέτρων εναρμόνισης. Επί του παρόντος, η μονοαπευθυντική διαδικασία για δορυφορικά συστήματα αποτελεί αντικείμενο επεξεργασίας στη CEPT, δεν έχει όμως ακόμη εφαρμοστεί. Έχουν ήδη θεσπιστεί συντονισμένα μέτρα για την παροχή φάσματος, χρειάζονται, όμως παρακολούθηση, όπως, για παράδειγμα, ο προβλεπόμενος έλεγχος του ραδιοφάσματος σε ορισμένες ζώνες συχνοτήτων για να υπάρξει χώρος για νεοεισερχόμενους, οι εκχωρήσεις φάσματος ή οι άδειες υπηρεσιών που χορηγούνται στα επιμέρους κράτη μέλη. Επιπλέον, αναμένεται να τεθούν σε λειτουργία κατά το πρώτο μισό της επόμενης δεκαετίας, δορυφορικά συστήματα σε ζώνες συχνοτήτων διαφορετικές μεν από εκείνες που καλύπτουν οι αρχικές εντολές της Επιτροπής, που όμως θα εμπίπτουν σε παρόμοια κανονιστικά θέματα.

Με δεδομένο τις εν λόγω εξελίξεις, η Επιτροπή θεωρεί αναγκαία και χρήσιμη την παράταση της διάρκειας ισχύος της υπάρχουσας απόφασης πλαίσιο, πέρα από το Μάιο 2000, έως το τέλος του 2003. Με τον τρόπο αυτό, θα υπάρξει για τους παράγοντες και τους ρυθμιστικούς φορείς της αγοράς, συνεχής ως ένα βαθμό βεβαιότητα, ώστε να προχωρήσουν στo σχεδιασμό των επιχειρηματικών στρατηγικών και επενδύσεών τους στο χώρο της Ευρωπαϊκής Ένωσης, ενώ θα δοθεί στην Επιτροπή η απαραίτητη συνεχή νομική βάση, προκειμένου να εισαγάγει και να επηρεάσει τα αναγκαία κανονιστικά μέτρα για τη διασφάλιση της συντονισμένης εισαγωγής των εν λόγω συστημάτων κατά τα προσεχή έτη, μέσω της ανάθεσης εντολών στην CEPT, όπου αυτό κρίνεται απαραίτητο. Μετά το 2003, ίσως να μη χρειαστεί εκ νέου παράταση, δεδομένου ότι, μέχρι τότε, το γενικό κανονιστικό πλαίσιο, συμπεριλαμβανομένης της οδηγίας 97/13/EC [2] της 10ης Απριλίου 1997 ("οδηγία περί αδειοδοτήσεων"), ενδέχεται να έχει πάρει διαφορετική μορφή ενόψει της τρέχουσας "Ανασκόπησης 1999" και των πρωτοβουλιών που παρουσίασε η Επιτροπή, στο πλαίσιο της πολιτικής για το φάσμα συχνοτήτων.

[2] ΕΕ L 117, 7.5.1997, σ. 15.

Η απόφαση αριθ. 710/97/EΚ ισχύει μέχρι τις 13 Mαίου 2000 και, ως εκ τούτου, θα χρειαστεί να παραταθεί η διάρκεια ισχύος της.

2000/0020 (COD)

Πρόταση

ΑΠΟΦΑΣΗΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

με την οποία επεκτείνεται η απόφαση αριθ. 710/97/EΚ για συντονισμένη μέθοδο χορήγησης αδειών στον τομέα των δορυφορικών προσωπικών επικοινωνιακών υπηρεσιών στην Κοινότητα

(Κείμενο που παρουσιάζει ενδιαφέρον για τον ΕΟΧ)

TΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας και, ιδίως, τα άρθρα 47, 55 και 95,

την πρόταση της Επιτροπής [3],

[3] EE C

την γνώμη της Οικονομικής και Κοινωνικής Επιτροπής4,

ενεργώντας σύμφωνα με τη διαδικασία του άρθρου 251 της Συνθήκης5,

Εκτιμώντας:

(1) ότι η απόφαση αριθ. 710/97/EΚ του Ευρωπαϊκού Κοινοβουλίου και του Συμβουλίου της 24ης Μαρτίου 1997 για συντονισμένη μέθοδο χορήγησης αδειών στον τομέα των δορυφορικών προσωπικών επικοινωνιακών υπηρεσιών στην Κοινότητα θα πάψει να ισχύει στις 13 Μαΐου 2000·

(2) ότι ενδείκνυται να παραταθεί η διάρκεια ισχύος της απόφασης έως τις 31 Δεκεμβρίου 2003,

ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η πρόταση του άρθρου 12 της απόφασης αριθ. 710/97/EΚ "και παραμένει σε ισχύ επί μία τριετία από την ημερομηνία αυτή" αντικαθίσταται από την εξής πρόταση:

"και παραμένει σε ισχύ έως τις 31 Δεκεμβρίου 2003."

Άρθρο 2

Η παρούσα απόφαση αρχίζει να ισχύει την τρίτη ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.

Βρυξέλλες,

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος